A4-0308/97

Ψήφισμα σχετικά με την ανακοίνωση της Επιτροπής «Συνολική θεώρηση της ενεργειακής πολιτικής και των ενεργειακών δράσεων» (COM(97)0167 - C4-0205/97)

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής (COM(97)0167 - C4-0205/97),

- έχοντας υπόψη τα προηγούμενα ψηφίσματά του σχετικά με το θέμα αυτό, και ειδικότερα:

. το ψήφισμα της 14ης Νοεμβρίου 1996 σχετικά με τη Λευκή Βίβλο της Επιτροπής «Μια ενεργειακή πολιτική για την Ευρωπαϊκή Ένωση» ((ΕΕ C 362 της 2.12.1996, σελ. 279.)),

. το ψήφισμα της 14ης Νοεμβρίου 1996 σχετικά με την ανακοίνωση της Επιτροπής που αφορά τον εφοδιασμό σε φυσικό αέριο και τις προοπτικές του στην Ευρωπαϊκή Κοινότητα ((ΕΕ C 362 της 2.12.1996, σελ. 291.)), και

. το ψήφισμα της 14ης Νοεμβρίου 1996 σχετικά με την ευρωμεσογειακή εταιρική σχέση στον τομέα της ενέργειας ((ΕΕ C 362 της 2.12.1996, σελ. 287.)),

- έχοντας υπόψη τα πορίσματα του Συμβουλίου «Ενέργειας» της 27ης Μαΐου 1997,

- έχοντας υπόψη την έκθεση της Επιτροπής Έρευνας, Τεχνολογικής Ανάπτυξης και Ενέργειας και τη γνωμοδότηση της Επιτροπής Προϋπολογισμών (A4-0308/97),

Α. επισημαίνοντας ότι η Συνθήκη του Άμστερνταμ, όπως υπεβλήθη προς κύρωση στα κράτη μέλη, δεν περιλαμβάνει, όπως έχει επανειλημμένα και επίμονα ζητηθεί από το Ευρωπαϊκό Κοινοβούλιο, μια ισχυρή νομική βάση για τις ενέργειες που πρέπει να πραγματοποιηθούν στον τομέα της ενέργειας,

Β. λαμβάνοντας υπόψη ότι η Συνθήκη του Άμστερνταμ τοποθετεί στον πυρήνα των υποχρεώσεων της Κοινότητας την προώθηση της απασχόλησης, του περιβάλλοντος και της ποιότητας ζωής, ζητήματα που συνδέονται με τις πολιτικές που πρέπει να ασκηθούν στον τομέα της ενέργειας,

Γ. επισημαίνοντας ότι στο προαναφερθέν ψήφισμά του σχετικά με τη Λευκή Βίβλο της Επιτροπής υπογράμμιζε τις ανεπάρκειες της πολιτικής που ασκήθηκε όσον αφορά τη βιώσιμη χρησιμοποίηση της ενέργειας, την υλοποίηση της εσωτερικής αγοράς ηλεκτρισμού και φυσικού αερίου, τις διοργανικές σχέσεις, το πλαίσιο του προϋπολογισμού, την περιφερειακή πολιτική, την τεχνολογική έρευνα και επίδειξη, τον κατάλληλο συσχετισμό μεταξύ ενέργειας και περιβάλλοντος, τη συνεργασία με τρίτες χώρες από άλλες ηπείρους ή το πραγματικό πεδίο επιρροής στο πλαίσιο της συνθήκης για τον ενεργειακό Χάρτη ή στο πλαίσιο των ευρωμεσογειακών εταιρικών σχέσεων,

Δ. επισημαίνοντας ότι η συζήτηση σχετικά με το μέλλον της ενέργειας στην Ευρωπαϊκή Ένωση καθίσταται σήμερα λιγότερο κρίσιμη σε σχέση με το τι θα μπορούσε να συμβεί σε περίπτωση εκδήλωσης κρίσης σε επίπεδο ανεφοδιασμού, η απειλή όμως παρόμοιας κρίσης επικρέμαται μονίμως επί των ευρωπαϊκών αγορών και επί της αγοραστικής δύναμης των πολιτών, με βάση το βαθμό υλοποίησης των ενεργειακών στόχων, την εξάρτηση από εξωτερικές πηγές, τη συνολική κατανάλωση ενέργειας στην Ευρώπη ή την εξέλιξη της καταναλισκόμενης ανά μονάδα παραγωγής ενέργειας,

Ε. επισημαίνοντας ότι η ελευθέρωση και η ολοκλήρωση των ενεργειακών αγορών θα ευνοήσει την ανταγωνιστικότητα των επιχειρήσεων[semigr ] ότι η σταδιακή ολοκλήρωση της εσωτερικής αγοράς δεν πρέπει να αποβεί εις βάρος της περιφερειακής συνοχής ούτε να προκαλέσει ασύμετρα κέρδη μεταξύ των μεγάλων βιομηχανικών καταναλωτών και των επιμέρους πολιτών, δεδομένης της επιβάρυνσης της ενεργειακής δαπάνης στους οικογενειακούς προϋπολογισμούς και με βάση την ανάγκη αναθέρμανσης των οικονομιών και, κατά συνέπεια, της απασχόλησης στα κράτη μέλη, μέσω της τόνωσης της ιδιωτικής κατανάλωσης,

ΣΤ. επισημαίνοντας ότι η σημερινή διάρθρωση των κοινοτικών δράσεων στον ενεργειακό τομέα δεν διευκολύνει την παρακολούθηση, τον έλεγχο και την ανάλυση σε βάθος και ότι, ως εκ τούτου, θα ήταν σκόπιμη, και δια λόγους μεγαλύτερης διαφάνειας, μια σύγκλιση και μια απλοποίηση νομοθεσιών, τόσο σε επίπεδο εκτέλεσης, όσο και σε επίπεδο εφαρμογής,

Ζ. επισημαίνοντας ότι σε επίπεδο οικονομικών οργάνων που διαθέτει η Κοινότητα κατεβλήθη κατ´ επανάληψη κατά τα τελευταία έτη προσπάθεια από πλευράς Συμβουλίου με σκοπό τη μείωση των διατιθέμενων στον ενεργειακό τομέα κεφαλαίων, ειδικότερα σε τομείς υψηλής οικολογικής ευαισθησίας,

1. αναγνωρίζει την προσπάθεια διαφάνειας που καταβάλλει η Επιτροπή στην ανακοίνωσή της «Συνολική θεώρηση της ενεργειακής πολιτικής και των ενεργειακών δράσεων» η οποία θέτει τις βάσεις για μια μελλοντική λεπτομερέστερη μελέτη και αξιολόγηση των στοιχείων της πολιτικής αυτής και η οποία θα επιτρέψει τον καλύτερο συντονισμό των οργάνων που διαθέτει σήμερα η Ευρωπαϊκή Ένωση για την υλοποίηση των στόχων που θέτει η Συνθήκη προς όφελος των πολιτών και της ανταγωνιστικότητας των επιχειρήσεών της[semigr ]

2. ζητεί να συγκεντρωθούν οι ενεργειακές πολιτικές σε ένα κεφάλαιο αφιερωμένο στην ενέργεια στη Συνθήκη ΕΚ[semigr ]

3. τάσσεται υπέρ της συμμετοχής του Ευρωπαϊκού Κοινοβουλίου, με τη μορφή της διαδικασίας της συναπόφασης, σε όλες τις κοινοτικές αποφάσεις για την ενεργειακή πολιτική[semigr ]

4. ζητεί από την Επιτροπή να εντάξει στις προπαρασκευαστικές της εργασίες για την κατάθεση προτάσεων σχετικά με την πολιτική και τις δράσεις της Κοινότητας στον ενεργειακό τομέα μια σαφή αιτιολόγηση σχετικά με τις επιπτώσεις των προτάσεών της επί των στόχων της Κοινότητας, και ειδικότερα το στόχο της μακροπρόθεσμης προστασίας του περιβάλλοντος και τη βελτίωση των επιπέδων απασχόλησης και του βιοτικού επιπέδου στα κράτη μέλη[semigr ]

5. θεωρεί ουσιώδες για την ανάπτυξη των προσανατολισμών της ενεργειακής πολιτικής η Επιτροπη να ενισχύσει τον ρόλο του Ευρωπαϊκού Κέντρου Ενεργειακών Παρατηρήσεων, ως οργάνου για τον καθορισμό των κατάλληλων γενικών αναφορών για το μέλλον, υπό προϋποθέσεις ασφαλούς ανεφοδιασμού και εξέλιξης του σταθερού ανεφοδιασμού των περιφερειακών περιοχών, ειδικότερα όσον αφορά τους μεγάλους άξονες μεταφοράς ηλεκτρισμού, φυσικού αερίου και πετρελαίου, και ικανό να αποτελεί αξιόπιστο σημείο αναφοράς για τους επιχειρηματίες και την ίδια την αγορά[semigr ]

6. ζητεί από την Επιτροπή να προβαίνει σε περιοδικές αναλύσεις και αξιολογήσεις των ενεργειακών και περιβαλλοντικών πολιτικών που ακολουθούνται από τα κράτη μέλη με σκοπό τη μελέτη και τον εκσυγχρονισμό, ενδεχομένως ως προληπτική φάση για την καθιέρωση ενός κοινού πλαισίου συνεργασίας, τη διαπίστωση του βαθμού συμβατότητας που θα επιτυγχάνεται μεταξύ των ενεργειακών και περιβαλλοντικών στόχων σε εθνικό επίπεδο και αυτών που ενεκρίθησαν από την Ευρωπαϊκή Ένωση αλλά και του σχετικού κόστους λόγω των ελλείψεων ή της ασυμβατότητος, ειδικότερα ενόψει της μελλοντικής διεύρυνσης της ΕΕ, ενημερώνοντας επί όλων αυτών των θεμάτων εγκαίρως το Ευρωπαϊκό Κοινοβούλιο και μέσω των κέντρων και ινστιτούτων προγραμματισμού και εκπαίδευσης[semigr ]

7. εκτιμά ότι η ενίσχυση της πολιτικής συμφωνίας σχετικά με την ανάπτυξη και την εφαρμογή των ανανεώσιμων μορφών ενέργειας πρέπει να επεκταθεί και στο επίπεδο της αποτελεσματικότητας και της ενεργειακής και περιβαλλοντικής βελτιστοποίησης κατά τη χρησιμοποίηση των πηγών ενέργειας εκτεταμένης εφαρμογής, ειδικότερα όσον αφορά τη διαρκή αύξηση της κατανάλωσης φυσικού αερίου λαμβάνοντας, όμως, υπόψη ότι μία υπερβολική εξάρτηση από φυσικό αέριο ενδέχεται να αποβεί μακροπρόθεσμα επικίνδυνη για την Ένωση[semigr ]

8. συνιστά οι μηχανισμοί αντιστάθμισης που θα καθιερωθούν ενδεχομένως προκειμένου να καταστούν δυνατές οι σημαντικές επενδύσεις που απαιτούνται από την επιδιωκόμενη ανάπτυξη των εμπορικών εφαρμογών των ανανεώσιμων μορφών ενέργειας να μην επιβαρύνουν οικονομικά τους πολίτες λόγω αυτής της «τεχνολογικής αναδιάρθρωσης»[semigr ]

9. εκφράζει τη λύπη του για τις δραστικές περικοπές στις οποίες προέβη το Συμβούλιο στο κεφάλαιο του κοινοτικού προϋπολογισμού που αφορά την ενέργεια, περικοπές εξ αιτίας των οποίων δημιουργήθηκαν σοβαρές αβεβαιότητες όσον αφορά το μέλλον των ευρωπαϊκών οργάνων που είχαν ήδη καθιερωθεί γύρω από τα προγράμματα ALTENER, THERMIE ή SAVE, και ειδικότερα αυτών που προορίζονταν για τη διεθνή συνεργασία στον τομέα αυτό[semigr ]

10. ζητεί από την Επιτροπή να επιτρέψει την έγκαιρη πρόβλεψη της εξωτερικής δράσης του τομέα της ενέργειας ώστε να καταστεί δυνατή η ενημέρωση, ο έλεγχος και η εμπεριστατωμένη εξέταση από το Ευρωπαϊκό Κοινοβούλιο όσον αφορά τη συνεργασία με τρίτες χώρες στον τομέα των προγραμμάτων βοήθειας και συνεργασίας PHARE, TACIS και MEDA, αυτών που σχετίζονται με την Ασία και τη Λατινική Αμερική ή το ΕΤΑ, αλλά και όσον αφορά τους προσανατολισμούς για την υλοποίηση των πανευρωπαίκών δικτύων ηλεκτρισμού και φυσικού αερίου, δεδομένου ότι υπήρξαν πολλές περιπτώσεις κατά τις οποίες παρακάμφθηκαν ακόμη και οι ενημερωτικές φάσεις[semigr ]

11. υπογραμμίζει την ανάγκη οι έμμεσες κοινοτικές δράσεις έρευνας και τεχνολογικής ανάπτυξης που προβλέπονται από το πρόγραμμα πλαίσιο να αφιερώνουν ευρύ πεδίο στις καινοτόμες ενεργειακές τεχνολογίες οι οποίες είναι ικανές να δώσουν κατάλληλη απάντηση στη θέληση να προωθηθούν οι ανανεώσιμες πηγές ενέργειας και τη ζήτηση που εκδηλώνεται σήμερα για εφαρμογές και κατανάλωση φυσικού αερίου, ειδικότερα στους τομείς όπως η υγροποίηση, η μεταφορά και επαναεριοποίηση, δεδομένων των δυνατοτήτων που συνδέονται με νέες μορφές ανεφοδιασμού από μακρινές περιοχές[semigr ] αναγνωρίζει επίσης ότι, λαμβανομένου υπόψη του σημαντικού ρόλου που διαδραματίζει ο πυρηνικός τομέας για την παραγωγή ηλεκτρικού ρεύματος στην Ευρωπαϊκή Ένωση και της συμβολής του στη μείωση της ενεργειακής εξάρτησης, τα κοινοτικά θεσμικά όργανα θα πρέπει να συμμετέχουν στην ανάπτυξή του λόγω των δυνατοτήτων που παρέχει η πυρηνική ενέργεια για αύξηση των εναλλακτικών λύσεων ως προς την ενέργεια και - κυρίως - για μείωση των εκπομπών διοξειδίου του άνθρακα στην Ένωση κατ' εφαμρογή των διεθνών συμφωνιών[semigr ]

12. υπενθυμίζει την προσήλωσή του στην εκπόνηση προγράμματος πλαισίου ενεργειακής πολιτικής της Ευρωπαϊκής Ένωσης το οποίο θα συμβάλει περισσότερο στη διασαφήνιση και τη συγκέντρωση των κοινοτικών πρωτοβουλιών στον εν λόγω τομέα και θα εξασφαλίζει ένα επίπεδο πολυετούς χρηματοδότησης το οποίο θα επιτρέπει την ανάληψη σημαντικών ενεργειών, ιδίως στον τομέα των ανανεώσιμων μορφών ενεργείας, χωρίς όμως τούτο να προκαλέσει διαρθρωτική μείωση των διαθέσιμων πιστώσεων[semigr ]

13. αναθέτει στον Πρόεδρό του να διαβιβάσει το παρόν ψήφισμα στην Επιτροπή και το Συμβούλιο.